
A számfogalom kialakultságának vizsgálata az iskolába készülő gyerekek körében

A számfogalom kialakultságának vizsgálata az iskolába készülő gyerekek körében
Dolgozatom alapötlete óvodai matematikai foglalkozáson merült fel bennem. A gyerekek számkép kártyákat kaptak a kezükbe, és a teremben elhelyezett nagy számkép kártyák között kellett megkeresniük a párját. Felmerült bennem a kérdés, hogy vajon mennyire befolyásolja a gyermekek mennyiségfelismerő képességét, hogy az egységek rendezetlenül vagy rendezetten állnak.
Vizsgálataimat a szegedi Garam utcai óvodában, 26 fős nagycsoportban, iskolakezdés előtt álló gyerekek körében végeztem.
Két lépcsős vizsgálatot dolgoztam ki. Az első lépcsőben a DIFER fejlődésvizsgáló rendszer feladataival és a diszkalkulia vizsgálat egy tesztfeladatával mértem fel a gyerekeket.
Vizsgáltam: - a számnevek sorrendjének ismeretét előre és visszafelé,
- tízesátlépéseket előre és visszafelé,
- kisebb-nagyobb fogalmának kialakultságát,
- globális mennyiségfelismerést saját testen.
A vizsgálat második felében tértem rá a darabszám felismerésének vizsgálatára rendezetlen és rendezett környezetben. Ehhez két különböző játéktáblát készítettem: az egyik szabályos (rácsszerű) elrendezésben tartalmaz illeszkedési helyeket, a másik szabálytalan, összevissza elhelyezkedésben. A játéktáblákhoz készített feladatok kapcsán a következő kérdéseket vizsgáltam:
- rendezetten és rendezetlenül álló számkép kártyán a darabszám első látásra történő felismerését,
- a mennyiségek összehasonlítását rendezett és rendezetlen játéktáblákon,
- összeadás és kivonás műveletét tartalmazó játékokat a rendezett játéktáblán.
Vizsgálatom igazolta, hogy a hat éves gyermekek számfogalma kevésbé fejlett, mint a hét éveseké. A hat évesek teljesítménye általában is elmaradt a hét évesekétől. Néhány meglepő eredmény is született: hat évesen a gyerekek jó része még nem tud visszafelé számolni, és gondot okoz még hét évesen is a tízesátlépés visszafelé. Érdekesnek találtam, hogy a gyermekek a „nagyobb” fogalmát pontosan tudják értelmezni, de a „kisebb” fogalmát nem tudják ilyen jól használni.
Általános tapasztalatom volt, hogy mind a hat, mind a hét évesek jobban teljesítettek a rendezett pályán, mint a rendezetlen pályán.



